Nous Thiebaut, par la grace de Deu, roy de Navarre, de Champaigne et de Brie cuens palatins, faisons savoir à touz... que, come paroles fussent de mariaige de noble home Hue, duc de Bourgoigne, et de damoisele Biatrix, nostre serour, à la parfin, nous sumes accordé en celle maniere: que nos donons à devantdit duc ladite Biatrix à fame, et donons à ladite Biatrix, pour tout son partaige de pere et de mere, de terre ou de mueble, Lile dessouz Monreal et toutes les apartenances, et touz les fiez, sauz le fié à signour de Noyres, qui muet de Lile. Et donons encore à ladite Biatrix, pour son partaige, si come il est devant dit, vint mile livres de tornois à paier adit duc ou à son comandement es termes ci-après numez, c’est à savoir six mile livres de tornois à ceste pruchaine foire de Bart, et sept mile livres de tornois à l’autre foire de Bart ensugant et les autres sept mile livres de tornois à l’autre foire de Bar ensugant après. Et pour tant li devantdiz duc et ladite Biatrix ont quité à nous et à noz hoirs touz l’eritaige qui eut à venir à ladite Biatrix de part pere et de part mere, et tout le mueble, save la droite eschoite, se elle y avenoit. Et se y avenoit que ladite Biatrix morut ançois que li devantdiz duc et senz hoir doudit duc, et li devantdiz dux heust receues toutes les vint mile livres de tornois, il seroit tenuz à rendre à nouz ou à noz hoirs quatorze mile livres de tornois à quatre années puis la mort de ladite Biatrix, chescun an le quart, c’est à savoir le premier quart dou jour que elle saroit morte en un anz, et seroit ceste paie faite à Troies, et ensic chescun an continuelment, en tel jour et en tel luez meisme, jusque à tant que toutes les paies fussent faites. Et les six mile livres de tornois de ces devantdites vint mile livres demuerent adit duc et pour les despens et pour les cous que elle auroit fait tout come elle auroit demoré avec ledit duc, conbien que elle y eust demoré ou pou ou anques; et en quel temps que elle morut, il ne seroit tenuz de paier fors ce qu’il auroit receu, outre les six mile livres de tornois. Et ce qu’il auroit receu outre les six mile livres tornois, il seroit tenuz à paier à quatre années pruchaines puis la mort de celi Biatrix, es termes et ou leuz si come il est devant devisé. Et se li dux moroit avant que cil paiement fussent fait, sui hoirs seroient tenuz de asseoir selon la forme devantdite. Et se avenoit que li dux morut ançois que ladite Biatrix, et elle n’eust hoir de luy vivant, li hoir doudit duc seroient tenuz de rendre à ladite Biatrix ou es suens toutes les vint mile livres de tornois se li dux les avoit receues, et, se il ne les avoit toutes receues, ce que il en auroit receu. Et saroient cil paiement fait es quatre années après la mort le duc, chescun anz le quart, es termes et en leu selon la forme devantdite. Et ladite Biatrix nous a fait homaige lige de son heritaige de Lile et des appartenances, si con elles sunt dessus nummées; et li hoirs de la dite Biatrix, qui tanront la terre de Lile dessus nommée, saront tenuz de faire homaige à nous ou à noz hoirs, et elle meisme est tenue de faire homaige de ladite terre de Lile à noz hoir; et s’ele vivoit plus de nous et li dux devantdiz, n’est pas tenuz de faire homaige à nos ne à noz hoirs de la terre de Lile. Et li dux devant nommez a doné à ladite Biatrix quatre mile livrées de terre à dijenois, qui li doivent estre assises à Chestoillon sur Sene et en la chestellenie et en Wilaines en Duyeimois et es appertenances, et à Victel et es appartenances. Et se les choses devantdites ne valoient les quatre mile livrées de terre, per le pris de doux chevaliers qui mis y seront, li uns de part le duc et li autres de part nous, elles saroient parfaites à l’esgart des doux chevaliers qui mis y saroient, si come devant est dit, lesquies les perfaroient en bone foy pour l’une partie et pour l’autre, à plus près des lieus devantdit; et en ces devantdiz leus de doaire ne puet li dux riens retenir s’il ne valoient plus de quatre mile livres de terre, per l’esgart des doux chevaliers qui mis y seroient, et se plus valoient, li plus ne saroit pas dou douaire. Et est à savoir que nous et nostre hoirs devons garantir contre touz homes jusques à droit Lile et ses apartenances, si come devant est dit, à devantdit duc et à ladite Bietris et es hoirs de ladite Bietris, en telle maniere que se ces choses ou acune d’yceles que nous devons garantir, ne poissons garantir ne nostre hoir, ne serions tenuz de faire soffisant eschange par l’esgart des doux chevaliers desquies devant est parlez, et se cil estoient mors ou li uns d’yaux, par autres qui seroient mis en leu des mors ou dou mors, selonc la forme devantdite. En tesmoing desquies choses, nous avons fait ces lettres seeler de nostre seal, lesquex furent faites l’an Nostre Signour mil CC LVIII, ou mois de novembre.